Celebrul chirurg Mihai Lucan şi fiul acestuia au fost reţinuţi de procurorii DIICOT. Judecătorii au stabilit că cei doi vor fi cercetați sub control judiciar. Audierile, care începuseră de dimineaţă, s-au mai prelungit o oră, după ce fostului şef al Institutului de Urologie din Cluj i-au căzut 5.000 de euro din buzunar, chiar când să iasă din biroul procurorului.

Foto: Inquam Photos / Octav Ganea

Acuzaţia adusă medicului e că s-ar fi folosit, la clinica sa privată, de aparatură medicală, materiale sanitare, asistente și medici de la Institutul de Transplant din Cluj-Napoca.

Sume uriaşe de bani au fost descoperite şi la percheziţiile domiciliare. 600.000 de euro - bani gheaţă, ceasuri de lux şi bijuterii din aur.

Ginerele lui Mihai Lucan a fost prins în flagrant de poliţiştii care percheziţionau locuiţa, în timp ce încerca să fugă cu un rucsac burduşit cu bunuri de valoare. Sărea gardul când a fost observat de oamenii legii. Reuşise să ascundă 10.000 de euro şi în rezervorul maşinii.

Procurorii spun că aproape 180 de oameni ar fi plătit sume uriaşe de bani pentru a fi operaţi la clinica profesoului Lucan, în condiţiile în care îndeplineau condiţiile să fie operaţi gratis la Institut.